DA Den Europæiske Unions Tidende C 286/4

KOMMISSIONENS AFGØRELSE

af 28. september 2011

om oprettelse af ekspertgruppen om korruption

2011/C 286/03

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

ud fra følgende betragtninger:

(1) I henhold til artikel 67, stk. 3, i traktaten skal Den Europæiske Union sikre borgerne et højt sikkerhedsniveau inden for området med frihed, sikkerhed og retfærdighed. For at nå dette mål er det nødvendigt at forebygge og bekæmpe organiseret kriminalitet, den være sig organiseret eller ej, herunder korruption.

(2) I Stockholmprogrammet: Et åbent og sikkert Europa i borgernes tjeneste og til deres beskyttelse (1), der blev vedtaget af Det Europæiske Råd på mødet den 10.-11. december 2009, opfordres Kommissionen til at udvikle indikatorer — på grundlag af de eksisterende systemer og fælles kriterier — med henblik på at måle korruptionsbekæmpelsesindsatsen, navnlig på de områder, der henhører under gældende fællesskabsret (offentlige indkøb, finansiel kontrol osv.).

(3) I meddelelsen fra Kommissionen til Europa-Parlamentet og Rådet af 22. november 2010: »Strategien for EU's indre sikkerhed i praksis — Fem skridt hen imod et mere sikkert EU« (2), understreges det, at det er meget vigtigt at bevare den politiske vilje til at bekæmpe korruption, og at det derfor er nødvendigt med en indsats på EU-plan og med udveksling af bedste praksis. Det anføres i meddelelsen, at Kommissionen i 2011 vil fremsætte et forslag til, hvordan det er muligt at overvåge og bistå medlemsstaternes indsats for at bekæmpe korruption.

(4) I Kommissionens afgørelse af 6. juni 2011 om indførelse på EU-plan af en rapporteringsmekanisme for regelmæssig evaluering af bekæmpelsen af korruption (»EU's rapport om bekæmpelse af korruption«) (3) fastsættes målsætningerne og de nødvendige dele til gennemførelsen af EU-rapporteringsmekanismen om bekæmpelse af korruption. I henhold til denne afgørelse skal EU's rapport offentliggøres hvert andet år, første gang i 2013. Kommissionen skal forvalte rapporten om bekæmpelse af korruption og bistås af en ekspertgruppe, der udnævnes af Kommissionen efter en offentlig indkaldelse af ansøgninger. Medlemmerne af ekspertgruppen skal besidde alment anerkendt ekspertise på området og en høj grad af integritet og et godt omdømme på området for bekæmpelse af korruption.

(5) I meddelelsen fra Kommissionen til Europa-Parlamentet, Rådet og Det Europæiske Økonomiske og Sociale Udvalg af 6. juni 2011 om bekæmpelse af korruption på EU-plan af 6. juni 2011 (4) angives det, at eksperterne, der skal bistå Kommissionen med udarbejdelsen af EU's rapport om bekæmpelse af korruption, kan have forskellig baggrund (såsom retshåndhævelse, forebyggelse, civilsamfundet osv.) og skal udvise et særligt uafhængigt engagement inden for deres kompetenceområde.

(6) Det er derfor nødvendigt at nedsætte en ekspertgruppe vedrørende korruptionsbekæmpelse og definere dens opgaver og struktur.

(7) Gruppen bistår Kommissionen i udarbejdelsen af EU's rapport om bekæmpelse af korruption og i udformningen af enhver fremtidig EU-politik, der tager sit udspring heri. Gruppen skal navnlig rådgive om: fastlæggelse af tværgående og landespecifikke forhold, der skal dækkes i hver rapport, udarbejdelse af indikatorer, vurdering af medlemsstaternes resultater, fastlæggelse af bedste praksis, bestemmelse af udviklingen i EU, udarbejdelse af henstillinger og om fornødent udarbejdelse af forslag til foranstaltninger.

(8) Gruppen består af 17 medlemmer, og der er balance inden for gruppen med hensyn til institutionel og faglig baggrund og geografisk oprindelse.

(9) Der bør fastsættes regler for gruppemedlemmernes videregivelse af oplysninger.

(10) Personoplysninger om gruppens medlemmer skal behandles i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (5).

(11) Medlemmernes mandat bør vare fire år og bør kunne fornys —

VEDTAGET DENNE AFGØRELSE:

Artikel 1

Genstand

Ekspertgruppen vedrørende korruption, i det følgende benævnt »gruppen«, oprettes herved.

Artikel 2

Formål

Gruppen har til opgave:

a) at rådgive Kommissionen i forhold vedrørende EU's rapport om bekæmpelse af korruption, herunder om arbejdsmetoderne, og forhold vedrørende EU's politik om bekæmpelse af korruption ved i det nødvendige omfang og efter aftale med Kommissionen at udarbejde skriftlige bidrag og afgive mundtlige udtalelser

b) bistå Kommissionen med at vurdere udviklingen af politikkerne til bekæmpelse af korruption på nationalt, europæisk og internationalt plan og bistå Kommissionen med at identificere udviklingen i EU vedrørende korruption

c) bistå Kommissionen med at fastlægge de relevante normer til bekæmpelse af korruption og de målelige indikatorer, som kan bruges til at vurdere EU's rapport om bekæmpelse af korruption

d) bistå Kommissionen med at fastlægge metoderne til strømlining af oplysningerne om naturen og omfanget af og årsagerne til korruption i medlemsstaterne og om effektiviteten i indsatsen mod korruption

e) bistå Kommissionen med at identificere tværgående og landespecifikke forhold vedrørende bekæmpelsen af korruption, der er relevante for EU og for medlemsstaterne, og udarbejde eventuelle anbefalinger, der optages i EU's rapport om bekæmpelse af korruption

f) at rådgive Kommissionen vedrørende udarbejdelsen af metoder til vurdering af indsatsen til bekæmpelse af korruption i EU-27

g) at bistå Kommissionen med at identificere og definere mulige relevante foranstaltninger og tiltag på EU-niveau og på nationalt plan inden for hele spektret af politikker til bekæmpelse af korruption

h) bistå Kommissionen med at fastlægge bedste praksis og metoder til udveksling af erfaringer og udnyttelse af peer learning, der kan videreudvikles på EU-plan.

Artikel 3

Konsultation

Kommissionen kan høre gruppen om ethvert forhold vedrørende EU's rapport om bekæmpelse af korruption og EU's politik om bekæmpelse af korruption.

Artikel 4

Medlemskab — udnævnelse

1. Gruppen skal bestå af 17 medlemmer.

2. Medlemmerne skal være personer med alment anerkendt ekspertise og erfaring på området for forebyggelse og bekæmpelse af korruption i den offentlige og private sektor og i overvågning og/eller vurdering af politikkerne og praksis vedrørende bekæmpelse af korruption.

3. Gruppens sammensætning skal afspejle den krævede balance mellem den ekspertise, der er nødvendig med hensyn til de forskellige former for korruption, og de forskellige forhold, der er berørt, bl.a., men ikke begrænset til, håndhævelse af loven, retssystemet, forebyggelse, udformning af politikker, tilsyn og/eller overvågning, undersøgelser vedrørende udviklingen, politikker og/eller indikatorer, den offentlige og private sektor, straffelovgivning og økonomiske og sociale aspekter/virkninger.

4. Medlemmerne skal være statsborgere i en af Den Europæiske Unions medlemsstater.

5. Medlemmerne udnævnes af Generaldirektøren for Kommissionens GD for Retlige Anliggender blandt dem, der har indgivet svar på indkaldelsen af ansøgninger (se bilaget til denne afgørelse).

6. På grundlag af indkaldelsen af ansøgninger vil ansøgere, som blev anset for at være passende kandidater til gruppen, men som ikke blev udpeget, blive placeret på en reserveliste, hvis de er indforstået hermed. Kommissionen benytter denne liste til at udpege afløsere for medlemmer, hvis det skulle blive nødvendigt. Hvis Kommissionen er af den opfattelse, at reservelisten er utilstrækkelig, kan den på ny iværksætte en indkaldelse af ansøgninger med henblik på at lave en ny liste.

7. Medlemmerne udnævnes personligt for en fireårig periode. Medlemmerne handler uafhængigt og ud fra almene samfundshensyn. De varetager deres hverv, indtil de afløses, eller deres mandatperiode udløber. Mandatet kan fornyes.

8. Medlemmer, som ikke længere er i stand til at bidrage effektivt til gruppens arbejde, som træder tilbage, eller som ikke overholder bestemmelserne i denne artikel eller i traktatens artikel 339, kan blive afløst i den resterende del af deres mandatperiode.

9. Navnene på gruppens medlemmer offentliggøres i registret over Kommissionens ekspertgrupper og andre lignende enheder (registret) (6) og på webstedet for Generaldirektoratet for Indre Anliggender.

10. Personlige oplysninger indsamles, behandles og offentliggøres i overensstemmelse med Europa-Parlamentets og Rådets forordning (EF) nr. 45/2001 (7).

Artikel 5

Funktion

1. En repræsentant for Kommissionen er formand for gruppen.

2. Efter aftale med Kommissionen kan gruppen nedsætte undergrupper, der skal undersøge specifikke spørgsmål på grundlag af et mandat, som gruppen opstiller. Sådanne undergrupper opløses, når deres mandat er opfyldt.

3. Kommissionens repræsentant kan invitere eksterne eksperter med specifik viden om et emne på dagsordenen til at deltage på ad hoc-basis i gruppens eller undergruppens arbejde.

4. Kommissionen kan give observatørstatus til repræsentanter fra internationale, mellemstatslige og ikke-statslige organisationer.

5. Prioriteterne for gruppens arbejde skal afspejle behovet for en koordineret, tværfaglig og sammenhængende politisk indsats i forhold til alle aspekter af korruption.

6. Medlemmerne af gruppen samt de indbudte eksperter og observatører skal overholde reglerne om behandling af fortrolige oplysninger, som følger af traktaterne og gennemførelsesbestemmelserne hertil, samt Kommissionens sikkerhedsforskrifter vedrørende beskyttelse af EU's klassificerede oplysninger i bilaget til Kommissionens afgørelse 2001/844/EF, EKSF, Euratom (8). Hvis de tilsidesætter disse forpligtelser, kan Kommissionen træffe relevante foranstaltninger.

7. Sekretariatsopgaverne varetages af Kommissionen.

8. Gruppen forelægger sine udtalelser og rapporter for Kommissionen. Kommissionen kan fastsætte en frist for, hvornår en udtalelse eller rapport skal være fremsendt.

9. Gruppen kan selv fastsætte sin forretningsorden på grundlag af standardforretningsordenen for ekspertgrupper.

10. Kommissionen offentliggør relevante oplysninger om gruppens aktiviteter enten i registret eller via et link fra registret til webstedet for Generaldirektoratet for Indre Anliggender.

Artikel 6

Mødeudgifter

1. Der ydes ikke vederlag for det arbejde, der udføres af deltagerne i forbindelse med gruppens aktiviteter.

2. Deltagernes rejse- og opholdsudgifter i forbindelse med gruppens aktiviteter refunderes af Kommissionen i overensstemmelse med de i Kommissionen gældende bestemmelser.

3. Disse udgifter refunderes inden for rammerne af de tilgængelige midler, der hvert år tildeles som led i den årlige procedure for tildeling af ressourcer.

Artikel 7

Ikrafttrædelsesdato

Denne afgørelse træder i kraft på dagen for offentliggørelsen i Den Europæiske Unions Tidende og finder anvendelse i 8 år.

Udfærdiget i Bruxelles, den 28. september 2011. På Kommissionens vegne José Manuel BARROSO Formand

(1) EUT C 115 af 4.5.2010, s. 1.

(2) KOM(2010) 673 endelig.

(3) K(2011) 3673 endelig (foreligger ikke på dansk).

(4) KOM(2011) 308 endelig, ikke offentliggjort. Jf. Rådsdokument 11580/11.

(5) EFT L 8 af 12.1.2001, s. 1.

(6) Medlemmer, som ikke ønsker deres navne offentliggjort, kan anmode om at blive undtaget fra denne regel. En anmodning om ikke at offentliggøre navnet på et medlem af ekspertgruppen betragtes som berettiget, når en offentliggørelse kan bringe hans eller hendes sikkerhed eller integritet i fare eller i urimelig grad skade privatlivets fred.

(7) Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger. Se fodnote 5.

(8) Kommissionens afgørelse 2001/844/EF, EKSF, Euratom af 29. november 2001 om ændring af dens forretningsorden (EFT L 317 af 3.12.2001, s. 1).